Zuma se seun veroordeel porno-skilderyAyanda Mabulu by een van sy vorige skilderye van pres. Jacob Zuma. Die foto is digitaal gemanipuleer. Foto: Danielle Karallis, DirtyAllStars [WAARSKUWING: Besonderhede in die berig is nie geskik vir kinders of sensitiewe lesers nie] President Jacob Zuma se seun Edward, het skerp reageer op ŉ neerhalende pornografiese skildery van sy pa. Edward Muzi Zuma het Dinsdagaand in ŉ verklaring die skildery, deur Ayanda Mabulu, veroordeel. In een van die skilderye word Zuma uitgebeeld met sy geslagsdeel in ŉ vrou se mond. “Oor die afgelope drie jaar verduur ons familie die vernedering wat gepaardgaan met pornografiese materiaal wat ten doel het om my pa en die president van die ANC en die Republiek van Suid-Afrika se beeld skade te berokken,” het hy gesê. “My boodskap aan Ayanda Mabulu is dat pres. JG Zuma ŉ ouer is en mens is bereid om hom te verdedig – selfs fisies as dit moet.” Die ANC-vroueliga het hom ook al sterk uitgespreek teen die skildery en beplan Vrydag ŉ optog na die Uniegebou oor die “swartsmeerdery” van die beeld van die president. ŉ Hele aantal skilderye het al die afgelope paar jaar verskyn wat Zuma naak uitbeeld en dit ontlok gewoonlik ŉ hewige debat oor vryheid van uitdrukking en respek vir die regte van ŉ individu. Edward Zuma het gesê hy het besluit om daaroor te praat ná “oproepe en boodskappe van familielede, vriende en gewone lede van die samelewing” in reaksie op die grafiese beelde wat Mabulu geskep het. “As ŉ familie kan ons nie verstaan waarom die media dié beelde kan publiseer wat regtig nie vir die publiek bedoel is nie. Om naakte foto’s van jou ouer in die koerant onder die vaandel van ‘vryheid van spraak’ te sien, is die ergste misbruik van die demokrasie waarvoor ons leiers so hard baklei het.” Edward het bygevoeg sy pa het nog nooit krag gebruik om sy kritici stil te maak nie. “Hy het eerder die afgelope paar jaar baie hard gewerk om politieke diskoers op alle vlakke van leierskap te normaliseer. Diegene wat al met hom te doen gehad het, weet hoe hy teenstrydige partye byeengebring het, veral in KwaZulu-Natal. Hy het hulle aangemoedig om te aanvaar dat verkiesings nie ŉ dodelike kompetisie is nie, maar ŉ gesonde kompetisie vir idees wat aan ons mense die beste oplossing vir hul probleme bied. “Hy was nog altyd ŉ voorstander van vryheid en demokrasie en is gereeld weg van die huis as ŉ teken van sy onselfsugtigheid. Dit is waar dat hierdie land baie uitdagings het, maar om te sê dat ons pa die land verkrag en molesteer is nie net ŉ belediging vir ons as ŉ familie nie, maar vir die hele land. “Om foto’s te gebruik van ŉ vrou wat verkrag word en die f-woord te gebruik om ŉ politieke stelling te maak, is verstommend en alle Suid-Afrikaners behoort dit te veroordeel. Ons moet as ŉ land saamwerk en verdraagsaam wees. Ons moet onthou dat die grondwet alle persone beskerm,” het Edward gesê. Hy het bygevoeg hy plaas sy vertroue in die kunsbedryf en word bemoedig deur kunstenaars wat hulself van Ayanda Mabulu se “pornografie” gedistansieer het. – African News Agency (ANA)